C‑204/09. sz. ügy
Flachglas Torgau GmbH
kontra
Bundesrepublik Deutschland
(a Bundesverwaltungsgericht [Németország] által benyújtott előzetes döntéshozatal iránti kérelem)
„Előzetes döntéshozatal iránti kérelem – Aarhusi Egyezmény – 2003/4/EK irányelv – Környezeti információkhoz való hozzáférés – Jogalkotói minőségben eljáró szervek vagy intézmények – A hatóságok tanácskozásainak titkos jellege – Feltétel, mely szerint e titkos jelleget jogszabálynak kell előírnia”
Az ítélet összefoglalása
1.        Környezet – Az információkhoz való hozzáférés szabadsága – 2003/4 irányelv – Eltérések – A tagállamok lehetősége, hogy a jogalkotói minőségben eljáró szerveket vagy intézményeket kizárják a hatóságok fogalma alól – A minisztériumokra való alkalmazhatóság – Feltételek
(2003/4 európai parlamenti és tanácsi irányelv, 2. cikk, 2. pont, második bekezdés)
2.        Környezet – Az információkhoz való hozzáférés szabadsága – 2003/4 irányelv – Eltérések – A tagállamok lehetősége, hogy a jogalkotói minőségben eljáró szerveket vagy intézményeket kizárják a hatóságok fogalma alól – A szóban forgó jogalkotási folyamat lezárultát követő végrehajtás – Kizártság
(2003/4 európai parlamenti és tanácsi irányelv, 2. cikk, 2. pont, második bekezdés, első mondat)
3.        Környezet – Az információkhoz való hozzáférés szabadsága – 2003/4 irányelv – A környezeti információk közlése megtagadásának igazolására alkalmas okok – A hatóságok tanácskozásainak titkossága – Jogszabály által előírandó titkosság (2003/4 európai parlamenti és tanácsi irányelv, 4. cikk, (2) bekezdés, első albekezdés, a) pont)
1.        A környezeti információkhoz való nyilvános hozzáférésről és a 90/313 irányelv hatályon kívül helyezéséről szóló 2003/4 irányelv 2. cikke 2. pontja második bekezdésének első mondatát úgy kell értelmezni, hogy az e rendelkezés által a tagállamok számára biztosított azon lehetőség, hogy a jogalkotói minőségben eljáró szerveket vagy intézményeket ne tekintsék hatóságoknak, alkalmazható a minisztériumokra, amennyiben részt vesznek a jogalkotási eljárásban, főként törvénytervezetek vagy vélemények előterjesztése révén, és e lehetőség nincs kötve az említett irányelv 2. cikke 2. pontja második bekezdésének második mondatában meghatározott feltételek teljesítéséhez.
(vö. 51. pont és a rendelkező rész 1. pontja)
2.        A környezeti információkhoz való nyilvános hozzáférésről és a 90/313 irányelv hatályon kívül helyezéséről szóló 2003/4 irányelv 2. cikke 2. pontja második bekezdésének első mondatát úgy kell értelmezni, hogy az e rendelkezés által a tagállamoknak biztosított lehetőség, hogy a jogalkotói minőségben eljáró szerveket és intézményeket ne tekintsék hatóságnak, a szóban forgó jogalkotási folyamat lezárultával többé nem alkalmazható.
(vö. 58. pont és a rendelkező rész 2. pontja)
3.        A környezeti információkhoz való nyilvános hozzáférésről és a 90/313 irányelv hatályon kívül helyezéséről szóló 2003/4 irányelv 4. cikke (2) bekezdése első albekezdésének a) pontját úgy kell értelmezni, hogy az általa előírt azon feltételt, miszerint a hatóságok tanácskozásainak titkosságát jogszabálynak kell előírnia, teljesültnek lehet tekinteni azon tény folytán, hogy az érintett tagállam nemzeti jogában van olyan szabály, amely általánosan úgy rendelkezik, hogy a hatóságok tanácskozásainak titkossága az e hatóság birtokában lévő környezeti információkhoz való hozzáférésre irányuló kérelem elutasítási okának tekinthető, amennyiben a nemzeti jog egyértelműen meghatározza a tanácskozás fogalmát, aminek vizsgálata a nemzeti bíróság feladata.
(vö. 65. pont és a rendelkező rész 3. pontja)